BRR คงเป้ารายได้ปี60โต30%จ่อสรุปแผนตั้งรง.น้ำตาลทรายขาวบริสุทธิ์ปีนี้
BRR คงเป้ารายได้ปี 60 โต 30% คาดสรุปแผนตั้งรง.น้ำตาลทรายขาวบริสุทธิ์ภายในปีนี้
29 พ.ค. 2560

นายอนันต์ ตั้งตรงเวชกิจ ประธานกรรมการบริหาร บริษัท น้ำตาลบุรีรัมย์ จำกัด (มหาชน) หรือ BRR เปิดเผยว่า บริษัทยังคงเป้าหมายรายได้ปีนี้จะเติบโตราว 30% จากปีก่อนทำได้ 4,685.53 ล้านบาท โดยคาดปริมาณอ้อยเข้าหีบฤดูการผลิตปี 59/60 จะเพิ่มขึ้นมาอยู่ที่ 2.2 ล้านตัน และจะมีผลผลิตน้ำตาลประมาณ 251,696 ตัน
ขณะที่ตั้งเป้าฤดูการผลิตปี 60/61 จะมีปริมาณอ้อยเข้าหีบเพิ่มขึ้นมาที่ 2.8 ล้านตัน และได้ผลผลิตน้ำตาลประมาณ 322,000 ตัน และคาดปริมาณอ้อยเข้าหีบจะแตะ 3 ล้านตันในปี 61/62 โดยจะได้ผลผลิตน้ำตาลราว 345,000 ตัน
“ปีนี้เราน่าจะได้ผลผลิตน้ำตาล 251,696 ตัน แบ่งเป็นขายในประเทศ 65,000 ตัน ที่เหลือจะเป็นการส่งออก ขณะที่มอง trend ราคาน้ำตาลปัจจุบันก็มีการปรับตัวลงมาอยู่ที่ 18 เซนต์ต่อปอนด์ ซึ่งไม่ได้ส่งผลกระทบกับบริษัทฯ เนื่องจากเรามีการล็อคราคาขายล่วงหน้าไว้ทั้งหมดแล้ว ซึ่งเป็นราคาขายที่สูง โดยปีนี้เราจะได้รับอานิสงส์จากการส่งมอบน้ำตาลในทุกๆ ไตรมาส”นายอนันต์ กล่าว
ทั้งนี้ บริษัทได้ล็อคราคาขายน้ำตาลล่วงหน้าทั้งหมดที่ราคา 23 เซนต์ต่อปอนด์ โดยมีกำหนดการส่งมอบไปจนถึงช่วงฤดูปิดหีบ ซึ่งในไตรมาส 1/60 ได้ส่งมอบไปค่อนข้างมาก และจะทยอยลดลงอย่างต่อเนื่อง ดังนั้น จึงมองแนวโน้มในไตรมาส 2/60 ผลประกอบการน่าจะปรับตัวลดลงจากไตรมาสแรกของปีตามปริมาณการส่งมอบ โดยคาดจะมีการส่งออกน้ำตาลราว 30,000-40,000 ตัน แต่จะดีกว่าช่วงเดียวกันของปีก่อนเนื่องจากราคาขายสูงขึ้น
นอกจากนี้ บริษัทอยู่ระหว่างเตรียมยื่นประมูลเข้าร่วมโครงการรับซื้อไฟฟ้าจากพลังงานทดแทนแบบผสมผสาน (Hybrid) สำหรับผู้ผลิตไฟฟ้าขนาดเล็กมาก VSPP คาดว่าหน่วยงานภาครัฐจะเปิดให้ประมูลได้ราวไตรมาส 3/60 โดยบริษัทฯ จะนำโรงไฟฟ้าชีวมวลแห่งที่ 3 ขนาด 9.9 เมกะวัตต์ เข้าประมูลดังกล่าว เพื่อสร้างการเติบโตให้กับธุรกิจไฟฟ้าต่อไป โดยปัจจุบัน บริษัทมีสัดส่วนรายได้จากธุรกิจไฟฟ้าราว 14%
ขณะที่บริษัทอยู่ระหว่างศึกษาสร้างโรงผลิตน้ำตาลทรายขาวบริสุทธิ์ กำลังการผลิต 1,000-1,200 ตันต่อวัน คาดว่าจะเห็นความชัดเจนได้ในปีนี้ โดยเบื้องต้นคาดใช้เงินลงทุนราว 1,500 ล้านบาท ประกอบกับอยู่ระหว่างศึกษาการขยายโรงงานน้ำตาลเพิ่มอีก 2 โรง ที่จ.บุรีรัมย์ และจ.สุรินทร์ ซึ่งจะดำเนินการร่วมกับพันธมิตร ปัจจุบันเจรจากับพันธมิตรหลายราย คาดว่าจะเห็นความชัดเจนได้ภายในปี 62 เบื้องต้นบริษัทจะเป็นผู้ถือหุ้นในสัดส่วนที่มากกว่า 50% คาดใช้งบลงทุน 1,500 ล้านบาทต่อโรง
นายอนันต์ กล่าวเพิ่มเติมว่า สำหรับความคืบหน้าการจัดตั้งกองทุนรวมโครงสร้างพื้นฐานโรงไฟฟ้า (BRRGIF) โดยจะนำโรงไฟฟ้าจำนวน 2 โรง ขนาดรวม 19.8 เมกะวัตต์ มูลค่า 3,600 ล้านบาท ขายเข้ากองทุนดังกล่าว ปัจจุบันอยู่ระหว่างการพิจารณาอนุมัติจากคณะกรรมการกำกับหลักทรัพย์และตลาดหลักทรัพย์ (ก.ล.ต.) คาดจะสามารถอนุมัติได้ในช่วงปลายเดือนมิ.ย.นี้ และจะเสนอขายได้ในเดือนก.ค.60  ซึ่งเงินที่ได้จากการระดมทุนจะใช้ในการขยายธุรกิจของ BRR ต่อไป